ԵՐԵՎԱՆ, 26 ՀՈՒՆՎԱՐԻ, ԱՐՄԵՆՊՐԵՍ: Մհեր Մկրտչյանի «Կյանք ու կռիվ 2. 25 տարի անց» կինոնկարի ցուցադրությունն անցկացվեց հունվարի 26-ին «Կինոպարկ»-ում: Ֆիլմի դիտումից հետո դերասաններն ու ստեղծագործական կազմը զրուցեցին մամուլի ներկայացուցիչների հետ: «Կինոնկարն այն տղաների մասին է, որոնց կյանքն ամբողջությամբ փոխվեց քառօրյա պատերազմից հետո: Առաջին մասը նկարահանելիս պետք է Շուշի գնայինք, սակայն մեզ թույլ չտվեցին, քանի որ ապրիլյան դեպքերն էին սկսվել: Հենց այդ ժամանակ էլ հասկացանք, որ «Կյանք ու կռիվ»-ը պետք է շարունակություն ունենա: Ցանկացել ենք ընդգծել, որ չնայած անցել է 25 տարի, բայց մենք դեռ պատերազմում ենք»,-«Արմենպրես»-ի հաղորդմամբ`նշեց պրոդյուսեր Կարեն Ղազարյանը: